મને તો એ જ સમજાતુ નથી કે કોઈનું પેટ પેટારા જેવું હોય તો એ એનો પ્રશ્ન છે. એની પોતાની એ આપ કમાઈ છે, એનું પેટ એ ઊંચકે છે. ઊંચકવા માટે એમણે ક્યારેય કુલી તરીકે કોઈનો ઉપયોગ કર્યો નથી છતાં લોકો બીજાના પેટ-કબજામાં પ્રવેશ કરવા પોતાનું માથું શું કામ મારતા હશે? એનું પેટ એ એની માલિકી છે, એની સમૃદ્ધિ છે જે એનું પોતાનું ઓળખ કાર્ડ છે. આપણું શરીર તો પહેલેથી જ ખેંખણી છે. તેના માટે કોઈની સમૃદ્ધિ ઉપર શું કામ મેલી નજર નાંખવી જોઈએ? એ તો સારું છે કે ઇન્કમટેક્સવાળા સંત કવિ નરસિંહ મહેતાની કવિતા ભણેલા છે કે, “સમદ્રષ્ટિને તૃષ્ણા ત્યાગી..” એટલે એમની બુરી નજર લાગતી નથી. નહીંતર આવા ‘પેટનરેશો’ એ પણ પેટની ડુંટી ઉપર લાલ લાઈટ મૂકીને, માટલાના અડધા ભાગ જેવા પેટ ઉપર એવું બોર્ડ લગાવવું પડત કે, “બુરી નજરવાલે તેરા મુંહ કાલા…” જે લોકોને કોઈના પેટ ઉપર પાટું મારવાની આદત પડી છે એમને આ સમાજે વૃદ્ધાવસ્થા સુધી ટીવીની ‘સંસ્કાર’ ચેનલ જોવાની સજા કરવી જોઈએ.